星玄|雙子女迪麗熱巴短裙校服Look轉圈 網民哄動:初戀呀
2024年04月28日 00:00
東網電視
更多新聞短片
今日係4月28日農曆三月二十,雙子座係今日嘅幸運星,人逢喜事精神爽,畀自己做啲感興趣嘅事。內地頂流女星迪麗熱巴就係雙子座,唔經唔覺佢已經入行11年,由於擁有精緻美貌,所以初出道就極得網民喜愛。佢有份拍攝嘅《梟起青壤》,劇集未播就有6.3萬預約觀看量,加上早前一個社交網帖文累積逾3,000萬點讚,成為首位破3,000萬點讚嘅內地女星,呢個消息仲即時登上熱搜,睇得出佢人氣有幾高,熱巴有咁多人支持,又點會唔精神爽。
熱巴日前參加推理綜藝節目《開始推理吧》,並以校服造型示人,當中有條短片見佢穿着校服短裙轉身,唔少網民睇完之後均紛紛表示心動,並留言:「沉迷熱巴學姐美貌不可自拔!」、「熱巴的腿好美,又長又直還細」、「是初戀呀」、「師姐,可以做我女朋友嗎?」
至於最旺生肖係狗,人緣旺,運勢上升,做事有分寸,人品受讚許。肖狗嘅Tyson Yoshi,雖然成個壞男孩咁款,但佢早前再推新歌《LosE tO yOu》,講述同愛情長跑多年嘅女友Christy,因為小事而有拗撬,首歌推出後引來極大回響,上架冇耐就突破400萬點擊率,Tyson仲呼籲同警惕世界上所有男朋友,話女朋友發脾氣,自己唔好受之餘,仲要搵同氹番對方,完全唔符合成本效益,所以嘈交嗰陣,不如展現紳士風度 稍為讓步,Tyson咁寵愛女友,難怪被網民封為「天花板男朋友」。